Organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Qishloq xo‘jaligi mahsulotlarining sifat va xavfsizlik ko‘rsatkichlari xalqaro standartlarga muvofiqligini ta’minlashga doir qo‘shimcha chora-tadbirlar to‘g‘risida” 2020-yil 18-maydagi PF-5995-son Farmoni ijrosi yuzasidan Vazirlar Mahkamasi qaror qiladi:
 1. Quyidagilarni nazarda tutuvchi Organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish tartibi to‘g‘risidagi nizom ilovaga muvofiq tasdiqlansin:
 organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashni tashkil etish;
 organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashda o‘tish davri tartib-taomillari;
 muvofiqlikni baholash organi tomonidan inspeksiya nazoratini amalga oshirish;
 organik muvofiqlik sertifikatini rasmiylashtirish, amal qilishini to‘xtatib turish, tugatish va bekor qilish, organik muvofiqlik sertifikatini qayta rasmiylashtirish tartibi.
 2. Belgilab qo‘yilsinki, organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirish quyidagilarga nisbatan tatbiq etiladi:
 qayta ishlanmagan qishloq xo‘jaligi ekinlari;
 tirik hayvonlar, parrandalar va ulardan olingan mahsulotlar (qayta ishlangan mahsulotlar bundan mustasno);
 qayta ishlangan qishloq xo‘jaligi va oziq-ovqat mahsulotlari;
 hayvonlarning ozuqa yemi sifatida qayta ishlangan qishloq xo‘jaligi mahsulotlari;
 o‘simlik urug‘lari va ekish materiallari;
 qo‘llaniladigan o‘g‘itlar va o‘simliklarni himoya qilish vositalari hamda preparatlar.
 3. O‘zbekiston Respublikasi Qishloq xo‘jaligi vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev va O‘zbekiston Respublikasi qishloq xo‘jaligi vaziri J.A. Xodjayev zimmasiga yuklansin.
 1. Mazkur Nizom organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 ariza beruvchi — organik muvofiqlik sertifikatini olish yuzasidan muvofiqlikni baholash organiga ariza bilan murojaat qiluvchi yuridik yoki jismoniy shaxs;
 vakolatli davlat organi — O‘zbekiston Respublikasi Qishloq xo‘jaligi vazirligi;
 inspektor — muvofiqlikni baholash organi tomonidan ariza beruvchining organik ishlab chiqarish joyida inspeksiya nazoratini amalga oshirish uchun tayinlangan mutaxassis;
 inspeksiya nazorati — organik qishloq xo‘jaligi va oziq-ovqat mahsulotlarini ishlab chiqarishning barcha jarayonlarining ushbu Nizom va texnik jihatdan tartibga solish sohasidagi normativ hujjatlarda belgilangan talablarga muvofiqligini tekshirish;
 qayta ishlangan organik qishloq xo‘jaligi va oziq-ovqat mahsuloti — texnik jihatdan tartibga solish sohasidagi normativ hujjatlar talablariga muvofiq yakuniy tayyor mahsulot tarkibida massa ulushi 95 foizdan kam bo‘lmagan miqdorda organik xomashyolardan iborat bo‘lgan, shuningdek, tarkibida ozuqa tuzlari va suvlaridan tashqari organik bo‘lmagan ingrediyentlarning massa ulushi 5 foizdan oshmagan qayta ishlangan oziq-ovqat mahsulotlari;
 muvofiqlikni baholash organi — yuridik shaxs bo‘lgan va muvofiqlikni baholashga doir ishlarni bajarish uchun belgilangan tartibda akkreditatsiya qilingan sertifikatlashtirish organi;
 organik muvofiqlik sertifikati — qishloq xo‘jaligi va oziq-ovqat mahsulotlarini ishlab chiqarish jarayonlarining texnik jihatdan tartibga solish sohasidagi normativ hujjatlarda belgilangan talablarga muvofiqligini tasdiqlash uchun sertifikatlashtirish tizimi qoidalariga binoan berilgan hujjat;
 tartib-taomil hujjatlari — muvofiqlikni baholash organi tomonidan amalga oshiriladigan jarayonlar ketma-ketlikda olib borilishi to‘g‘risidagi ma’lumotlarni o‘z ichiga olgan hujjatlar; 
 tirik hayvonlar, parrandalar va ulardan olingan, lekin qayta ishlanmagan mahsulotlar — organik qishloq xo‘jaligi mahsulotlarini ishlab chiqarish talablariga muvofiq yetishtirilgan va ularda olingan naslli hayvonlardan, asalarilardan, parrandalardan olinadigan mahsulotlar.
 o‘tish davri — qishloq xo‘jaligi mahsulotlarini an’anaviy usulda yetishtirishdan texnik jihatdan tartibga solish sohasidagi normativ hujjatlarda belgilangan davr ichida organik usulda yetishtirishga o‘tish muddati.
 3. Organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish doirasi quyidagilardan iborat:
 qayta ishlanmagan qishloq xo‘jaligi ekinlari;
 tirik hayvonlar, parrandalar va ulardan olingan mahsulotlar (qayta ishlangan mahsulotlar bundan mustasno);
 qayta ishlangan qishloq xo‘jaligi va oziq-ovqat mahsulotlari;
 hayvonlarning ozuqa yemi sifatida qayta ishlangan qishloq xo‘jaligi mahsulotlari;
 o‘simlik urug‘lari va ekish materiallari;
 qo‘llaniladigan o‘g‘itlar va o‘simliklarni himoya qilish vositalari hamda preparatlari.
 4. Mazkur Nizom talablari texnik jihatdan tartibga solish sohasidagi normativ hujjatlarga nomuvofiq yetishtirilgan hamda qayta ishlangan qishloq xo‘jaligi va oziq-ovqat mahsulotlariga, shuningdek, Global G.A.P., ISO 22000, NACCP, Nalal xalqaro standartlar talablariga asosan sertifikatlangan hamda markirovkalangan qadoqlardagi mahsulotlarga tatbiq etilmaydi.
 5. Organik qishloq xo‘jaligi va oziq-ovqat mahsulotlarini ishlab chiqarish ushbu Nizomga 1-ilovaga muvofiq sxema bo‘yicha ixtiyoriy sertifikatlashtirishdan o‘tkaziladi.
 6. Organik muvofiqlik sertifikatini rasmiylashtirish muvofiqlikni baholash organlari tomonidan amalga oshiriladi.
 Muvofiqlikni baholash organi ariza beruvchi tomonidan mustaqil ravishda tanlanadi.
 7. Ariza beruvchi muvofiqlikni baholash organiga mazkur Nizomga 2-ilovaga muvofiq shakldagi organik qishloq xo‘jaligi mahsulotlarini yetishtirish va qayta ishlash tizimini ixtiyoriy sertifikatlashtirish uchun arizani yozma yoki elektron shaklda taqdim etadi. 
 8. Arizaga quyidagilar ilova qilinadi:
 ushbu Nizomga 2a-ilovaga muvofiq shakldagi ariza beruvchining faoliyati bo‘yicha umumiy ma’lumot;
 ushbu Nizomga 2b-ilovaga muvofiq shakldagi ishlab chiqarish binolari, omborxonalar, saqlash maydonlari va sovitkichlarning tavsiflari; 
 ushbu Nizomga 2v-ilovaga muvofiq shakldagi tegishli yilga ishlab chiqarish rejasi.
 9. Ariza beruvchining sertifikatlashtirish doirasini inobatga olgan holda arizaga quyidagilar ham ilova qilinadi:
 qayta ishlanmagan qishloq xo‘jaligi ekinlari uchun — mazkur Nizomga 2g-ilovaga muvofiq shakldagi almashlab ekish va o‘g‘itlash rejasi; 
 tirik hayvonlar, parrandalar va ulardan olingan lekin qayta ishlanmagan mahsulotlar uchun — ushbu Nizomga 2d-ilovaga muvofiq shakldagi qishloq xo‘jaligi chorva mollari hamda rejalashtirilgan chorva mahsulotlari haqida ma’lumot;
 asalarichilik sohasida organik ishlab chiqarish uchun — mazkur Nizomga 2e-ilovaga muvofiq shakldagi asalarichilik faoliyati bo‘yicha ma’lumot. 
 10. Muvofiqlikni baholash organi ariza beruvchining talabiga muvofiq quyidagilarni ariza qabul qilingunga qadar taqdim etishi lozim:
 organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish bo‘yicha shartnoma (keyingi o‘rinlarda — shartnoma); 
 organik ishlab chiqarishda texnik jihatdan tartibga solish sohasidagi normativ hujjatlar, muvofiqlikni baholash usullari va tartib-taomil hujjatlari;
 muvofiqlikni baholash organi tomonidan texnik jihatdan tartibga solish sohasidagi normativ hujjatlar talablariga muvofiqlik yoki nomuvofiqlik to‘g‘risida xulosa chiqarishda asos bo‘luvchi hujjatlar ro‘yxati;
 muvofiqlikni baholash organining organik qishloq xo‘jaligi va oziq-ovqat mahsulotlarini ishlab chiqarish sohasida muvofiqlikni baholashga doir ishlarni bajarishga vakolatli ekanligini tasdiqlovchi akkreditatsiya to‘g‘risidagi guvohnomasi nusxasi.
 11. Muvofiqlikni baholash organi ushbu Nizomning 9-bandida nazarda tutilgan hujjatlardan tashqari quyidagi hujjatlarni tegishli vakolatli davlat organlaridan o‘z tashabbusi bilan so‘rab olishi mumkin:
 O‘zbekiston Respublikasi Qishloq xo‘jaligi vazirligi huzuridagi Kimyolashtirish va o‘simliklarni himoya qilish vositalarini sinovdan o‘tkazish va ro‘yxatga olish bo‘yicha davlat komissiyasidan — ariza beruvchi tomonidan foydalanilgan kimyolashtirish va o‘simliklarni himoya qilish vositalarini ro‘yxatga olganlik to‘g‘risidagi guvohnoma nusxasi;
 O‘zbekiston Respublikasi Veterinariya va chorvachilikni rivojlantirish davlat qo‘mitasidan — ariza beruvchi tomonidan foydalanilgan mahalliy hamda import qilinadigan veterinariya dori vositalari va ozuqabop qo‘shimchalar ro‘yxatdan o‘tkazilganligi to‘g‘risidagi guvohnoma nusxasi.
 12. Muvofiqlikni baholash organi besh ish kunida ariza va unga ilova qilingan hujjatlarning mazkur Nizomga 2-ilovada keltirilgan namunaga muvofiqligi hamda ariza beruvchining arizada talab etilgan sertifikatlashtirish doirasidagi xizmatni ko‘rsata olishi yuzasidan tahlil qiladi hamda shartnoma tuzish yoki shartnoma tuzishni rad etish haqida qaror qabul qilib, ariza beruvchini bu haqda yozma yoki elektron shaklda xabardor qiladi.
 Muvofiqlikni baholash organining qarori bayonnoma shaklida rasmiylashtiriladi.
 Ariza beruvchining faoliyat turi hamda taqdim etilgan ariza va unga ilova qilingan hujjatlar muvofiqlikni baholash organi tomonidan mazkur Nizom talablariga muvofiq emas deb topilsa, ariza beruvchi bilan shartnoma tuzish rad etiladi.
 13. Shartnoma tuzishni rad etish uchun asos bo‘lgan holatlar bartaraf etilgandan keyin ariza beruvchi umumiy tartibda ariza bilan muvofiqlikni baholash organiga yangidan murojaat etishga haqli.
 14. Muvofiqlikni baholash organi shartnoma tuzish haqidagi qarorga asosan ariza beruvchi bilan shartnomani rasmiylashtiradi.
 Shartnomada quyidagi qoidalar nazarda tutilishi kerak:
 ariza beruvchi ushbu Nizom, shuningdek, texnik jihatdan tartibga solish sohasidagi normativ hujjatlar talablariga muvofiqligi, sertifikatlanadigan ishlab chiqarishni baholash uchun zarur bo‘lgan barcha ma’lumotni taqdim etish;
 o‘tish davri muddati;
 muvofiqlikni baholash organiga barcha tegishli hujjatlar bilan tanishish, inspeksiya nazoratini amalga oshirish huquqini berish;
 muvofiqlikni baholash organiga ariza beruvchining organik va organik bo‘lmagan qishloq xo‘jaligi hamda oziq-ovqat mahsulotlari yetishtirish va ishlab chiqarish obyektiga yaqin joylashgan (ariza beruvchiga mulk huquqi yoki ijara huquqi asosida tegishli bo‘lgan) yer maydonlari va ular bilan bog‘liq ishlab chiqarish jarayonini o‘rganish va inspeksiya nazoratini amalga oshirish huquqini berish;
 organik qishloq xo‘jaligi mahsulotlarini yetishtiruvchi tomonidan organik muvofiqlik sertifikatidan foydalanishni suiistyemol qilganlik bo‘yicha asosli ma’lumotga ega bo‘lganda, muvofiqlikni baholash organiga rejadan tashqari inspeksiya nazoratini amalga oshirish huquqini berish.
 O‘tish davri muddati texnik jihatdan tartibga solish sohasidagi normativ hujjatlarga muvofiq belgilanadi.
 15. Ariza beruvchi o‘tish davrida texnik jihatdan tartibga solish sohasidagi normativ hujjatlarda belgilangan talablarni bajaradi.
 Ariza beruvchi yovvoyi holda o‘suvchi yovvoyi o‘simliklarni yig‘ib olishda texnik jihatdan tartibga solish sohasidagi normativ hujjatlarda belgilangan talablarni bajargan taqdirda o‘tish davri talab etilmaydi. 
 16. Muvofiqlikni baholash organining inspektori o‘tish davrida mazkur Nizomning 4-bobida belgilangan tartibda inspeksiya nazoratini amalga oshiradi.
 17. Muvofiqlikni baholash organining inspektori, qoida tariqasida, yakuniy inspeksiya nazoratini o‘tish davrining oxirgi o‘n besh kunida amalga oshiriladi.
 18. O‘tkazilgan inspeksiya nazorati natijasiga ko‘ra, muvofiqlikni baholash organi mazkur Nizomning 26-bandida belgilangan qarorlardan birini qabul qiladi.
 19. Inspeksiya nazorati muvofiqlikni baholash organining inspektori tomonidan amalga oshiriladi.
 Inspektor belgilangan obyektga chiqib, inspeksiya nazoratini amalga oshirishda organik qishloq xo‘jaligi va oziq-ovqat mahsulotlarini ishlab chiqarish bilan bog‘liq to‘liq jarayonlarning mazkur Nizom va texnik jihatdan tartibga solish sohasidagi normativ hujjatlar talablariga muvofiqligini tekshiradi.
 20. Organik qishloq xo‘jaligi va oziq-ovqat mahsulotlarini ishlab chiqarish jarayonini inspeksiya nazoratidan o‘tkazish organik muvofiqlik sertifikati ariza beruvchiga taqdim etilgunga qadar hamda sertifikat berilgandan keyin rejali va rejadan tashqari tartibda amalga oshiriladi.
 Ariza beruvchining ishlab chiqarish jarayonini tekshirish bo‘yicha yiliga ko‘pi bilan bir marta rejali va rejadan tashqari inspeksiya nazorati amalga oshiriladi.
 Muvofiqlikni baholash organi rejali inspeksiya nazoratini texnik jihatdan tartibga solish sohasidagi normativ hujjatlarga hamda ariza beruvchi bilan kelishilgan rejaga asosan amalga oshiradi.
 21. Rejadan tashqari inspeksiya nazoratini amalga oshirishda muvofiqlikni baholash organi inspektorining ishlab chiqarish joyiga tashrif buyurishi haqida ariza beruvchi ikki kun oldin ogohlantiriladi.
 22. Muvofiqlikni baholash organi vakolatli davlat organi bilan kelishgan holda inpeksiya nazoratini autsorsing asosida amalga oshirishi mumkin.
 23. Inspeksiya nazoratini amalga oshirishda muvofiqlikni baholash organining inspektori, ariza beruvchi yoki uning vakili ishtirok etadi.
 Baholash organi inspektori inspeksiya nazorati davomida aniqlangan nomuvofiqliklar bo‘yicha bayonnoma rasmiylashtiradi va uning bir nusxasini ariza beruvchiga taqdim etadi.
 Ariza beruvchi bayonnomada ko‘rsatilgan nomuvofiqliklarni bartaraf etadi va bu haqda inspeksiya nazorati amalga oshirilgan kundan e’tiboran o‘n besh ish kuni ichida inspektorga ma’lumot taqdim etadi.
 Inspektor taqdim etilgan ma’lumotni ishonchsiz deb hisoblasa, rejadan tashqari inspeksiya nazoratini amalga oshirish mumkin.
 24. Inspeksiya nazorati bo‘yicha muvofiqlikni baholash organi inspektori tomonidan hisobot rasmiylashtiriladi.
 hisobotda quyidagilar aks ettiriladi:
 inspeksiya nazoratini o‘tkazish sanasi va muddati;
 inspeksiya nazoratini amalga oshirgan muvofiqlikni baholash organi inspektorining familiyasi, ismi, otasining ismi;
 tanlab olingan yer maydonlari va ishlab chiqarish obyektlari to‘g‘risida ma’lumot;
 ariza beruvchi aniqlangan nomuvofiqliklarni bartaraf etganligi haqida ma’lumot;
 ilgari aniqlangan nomuvofiqliklar bartaraf etilishini tekshirish natijalari bo‘yicha ma’lumotlar;
 organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish doirasiga kiruvchi mahsulotdan olingan namunalar bo‘yicha o‘tkazilgan laboratoriya tahlillari natijalari; 
 inspeksiya nazorati jarayonida o‘rganilgan hujjatlar (mahsulotlarni topshirish, qabul qilish, daromad va xarajatlar bo‘yicha hisobotlar, organik ishlab chiqarish jarayonini tasdiqlovchi boshqa hujjatlar), shu jumladan, tekshirish tafsilotlari, hisobotning qisqacha mazmuni va xulosalar.
 Inspektor inspeksiya nazorati bo‘yicha tayyorlangan hisobot texnik jihatdan tartibga solish sohasidagi normativ hujjatlar va mazkur Nizom talablari asosida rasmiylashtirilishi uchun javobgar hisoblanadi.
 25. Muvofiqlikni baholash organi organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish doirasiga kiruvchi mahsulot tarkibida geni o‘zgartirilgan mahsulot mavjudligini aniqlash va boshqa turdagi sinovlarni o‘tkazish uchun namuna tanlash hamda sinovlarni o‘tkazish yuzasidan inspeksiya nazoratini o‘tkazishda texnik jihatdan tartibga solish sohasidagi normativ hujjatlar talablariga rioya qilishi kerak.
 26. Inspektor tomonidan taqdim etilgan inspeksiya nazorati hisoboti muvofiqlikni baholash organi tomonidan xolislikni ta’minlagan holda o‘rganib chiqiladi hamda natijasiga ko‘ra ariza beruvchiga organik muvofiqlik sertifikatini berish yoki organik muvofiqlik sertifikatini berishni rad etish to‘g‘risida qaror qabul qilinadi. 
 27. Quyidagi hollarda ariza beruvchiga organik muvofiqlik sertifikatini berishni rad etish to‘g‘risida qaror qabul qilinadi va besh ish kunida ariza beruvchiga taqdim etiladi:
 ariza beruvchi inspeksiya nazoratini amalga oshirishdan bosh tortganda yoki inspeksiya nazoratini talab etiladigan muddatda amalga oshirilishiga ruxsat bermasa;
 shartnoma shartlarining ariza beruvchi tomonidan bajarilmaganligi aniqlanganda;
 ariza beruvchi tomonidan texnik jihatdan tartibga solish sohasidagi normativ hujjatlar talablarining bajarilmagan yoki lozim darajada bajarilmaganligi aniqlanganda.
 Mazkur bandda nazarda tutilmagan asoslarga ko‘ra ariza beruvchiga organik muvofiqlik sertifikatini berishni rad etish to‘g‘risida qaror qabul qilishga yo‘l qo‘yilmaydi.
 28. Inspektor taqdim etgan hisobot asosida ariza beruvchining ishlab chiqarish jarayoni texnik jihatdan tartibga solish sohasidagi normativ hujjatlar talablari va shartnoma shartlariga muvofiq deb topilganda, unga ushbu Nizomga 3-ilovaga muvofiq shakldagi organik muvofiqlik sertifikati beriladi.
 Organik qishloq xo‘jaligi va oziq-ovqat mahsulotlari ishlab chiqarishni ixtiyoriy sertifikatlashtirishdan o‘tkazish xarajatlari ariza beruvchi tomonidan qoplanadi.
 29. Organik muvofiqlik sertifikatini olgan ariza beruvchi organik qishloq xo‘jaligi mahsulotlarini yetishtiruvchi maqomiga ega bo‘ladi.
 Organik muvofiqlik sertifikati berilgan sanadan boshlab o‘n besh oy davomida amal qiladi.
 30. Organik qishloq xo‘jaligi mahsulotlarini yetishtiruvchi organik muvofiqlik sertifikatining amal qilish muddati tugashidan uch oy oldin sertifikatni qayta rasmiylashtirish uchun ariza bilan sertifikat bergan organ yoki boshqa muvofiqlikni baholash organiga murojaat qilishi mumkin.
 Mazkur muddat o‘tkazib yuborilgan holda taqdim etilgan ariza muvofiqlikni baholash organi tomonidan mazkur Nizomning 2-bobida belgilangan tartibda ko‘rib chiqiladi.
 31. Mazkur Nizomning 3-bandiga muvofiq bir turdagi sertifikatlashtirish doirasi bo‘yicha organik muvofiqlik sertifikatini qayta rasmiylashtirishda o‘tish davrini belgilashga yo‘l qo‘yilmaydi, organik qishloq xo‘jaligi mahsuloti yetishtiruvchining sertifikatlangan ishlab chiqarish jarayonini kengaytirish bo‘yicha sertifikatlashtirish haqidagi murojaatlari bundan mustasno.
 32. Organik muvofiqlik sertifikatining amal qilishi muvofiqlikni baholash organi tomonidan quyidagi hollarda olti oydan ko‘p bo‘lmagan muddatga to‘xtatib turiladi:
 inspeksiya nazorati davomida bartaraf etish mumkin bo‘lgan shartnoma shartlariga hamda texnik jihatdan tartibga solish sohasidagi normativ hujjatlar talablariga nomuvofiqliklar aniqlanganda;
 inspeksiya nazorati davomida aniqlangan nomuvofiqliklar ixtiyoriy ravishda sertifikatning amal qilishini to‘xtatib turish haqida ariza bilan murojaat qilinganda.
 33. Organik muvofiqlik sertifikatining amal qilishi organik muvofiqlik sertifikatini bergan muvofiqlikni baholash organi tomonidan quyidagi hollarda tugatiladi:
 organik qishloq xo‘jaligi mahsulotlarini yetishtiruvchi inspeksiya nazoratini amalga oshirishdan bosh tortganda yoki inspeksiya nazoratini talab etiladigan muddatda amalga oshirishga ruxsat bermaganda;
 inspeksiya nazorati davomida organik qishloq xo‘jaligi mahsulotlarini yetishtiruvchi tomonidan texnik jihatdan tartibga solish sohasidagi normativ hujjatlar talablari bajarilmagan yoki lozim darajada bajarilmaganligi aniqlanganda;
 organik qishloq xo‘jaligi mahsulotlarini yetishtiruvchi tomonidan muvofiqlik sertifikatining amal qilishini tugatish haqida ariza bilan murojaat qilinganda;
 organik qishloq xo‘jaligi mahsulotlarini yetishtiruvchining faoliyati tugatilganda;
 organik muvofiqlik sertifikatining amal qilishi to‘xtatib turilishiga sabab bo‘lgan holatlar muvofiqlikni baholash organi tomonidan belgilangan muddatda ariza beruvchi tomonidan bartaraf etilmaganda.
 34. Muvofiqlik sertifikatining amal qilishi uni tugatish haqida qaror qabul qilingan sanadan e’tiboran tugatiladi.
 35. Organik muvofiqlik sertifikati sertifikatni bergan muvofiqlikni baholash organi yoki sud tomonidan quyidagi hollarda bekor qilinadi:
 organik muvofiqlik sertifikatini olish jarayonida soxta hujjatlardan foydalanilganligi aniqlanganda;
 muvofiqlikni baholash organining organik muvofiqlik sertifikatini berish haqidagi qarori noqonuniy deb topilganda.
 36. Muvofiqlik sertifikatini bekor qilish haqida muvofiqlikni baholash organi yoki sudning qarori qabul qilinganda, organik muvofiqlik sertifikati u berilgan sanadan e’tiboran bekor qilingan hisoblanadi.
 37. Organik muvofiqlik sertifikatining amal qilishini to‘xtatib turish, tugatish va bekor qilish muvofiqlikni baholash organining qarori bilan rasmiylashtiriladi.
 Muvofiqlikni baholash organining qarorlaridan norozi bo‘lgan taqdirda, ariza beruvchi “O‘zstandart” agentligining shikoyatlarni ko‘rib chiqish kengashiga yoki bevosita sudga murojaat etishga haqlidir. 
 Agar organik muvofiqlik sertifikatining amal qilish muddati tugagan yoki uning amal qilishi to‘xtatib qo‘yilgan bo‘lsa, mahsulot organik qishloq xo‘jaligi mahsuloti sifatida realizatsiya qilinishi mumkin emas.
 38. Muvofiqlikni baholash organi organik qishloq xo‘jaligi mahsulotlarini yetishtiruvchiga organik muvofiqlik sertifikatini berish, uning amal qilishini to‘xtatib turish, tugatish va uni bekor qilish bo‘yicha qabul qilingan har bir qaror haqidagi ma’lumotni vakolatli davlat organiga har oy yakuni bilan taqdim etib boradi.
 39. Organik qishloq xo‘jaligi va oziq-ovqat mahsulotlari ishlab chiqarishni sertifikatlashtirishdan o‘tkazish jarayonida yuzaga keladigan nizolar qonunchilik hujjatlarida belgilangan tartibda hal etiladi.
 40. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javobgar bo‘ladi.